《既过曾居因访刘茂实秀才是日明叔同出恨仲威不至》
宋代·赵蕃

官身肯听俗，人事直强亲。开窗对脩竹，笔墨得具陈。

俗子有时来，挥去防怒嗔。相看久不厌，陈子清且真。

昨宵一雨馀，村村农事新。我亦思驾言，出门免冲尘。

是邦亦有园，以鸟视其人。宁从穷巷居，鸡犬喧四邻。

刘君方授徒，曾君说人伦。室屋不寻丈，猗猗几长身。

未嫌酒杯薄，政爱茗椀醇。曾君索我诗，出语愧逡巡。

烦君隶书题，笔意堪嗣秦。春游有如此，省费能全神。

但恨子胡子，招要不能频。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。